Besluit oor sluit van skole moet op wetenskap berus – SAOU(Argieffoto) Die Suid-Afrikaanse Onderwysersunie (SAOU) sê die minister van basiese onderwys, Angie Motshekga, moet oorweeg om skole te sluit “indien onafhanklike mediese en wetenskaplike advies dit ag as in die beste belang van onderwyspersoneel en leerders”. Groot kommer heers oor die kwessie of skole te midde van stygende Covid-19-gevalle weer gesluit gaan word en daar is al hoe meer verdeeldheid daaroor. Motshekga het pas weer met skoolbeheerliggame, hoofdeverenigings, vakbonde en die raad van onafhanklike skole oor die kwessie vergader. “Die konsultasie in die sektor kom voor ŉ kabinetsvergadering waar ŉ besluit oor skole geneem sal word,” het Elijah Mhlanga, woordvoerder van die departement van onderwys, die afgelope naweek gesê. Dit is egter onduidelik wanneer ŉ aankondiging gedoen gaan word. Chris Klopper, uitvoerende hoof van die SAOU, het Sondag gesê altesaam 67% van dié unie se lede wat die afgelope week aan ŉ meningspeiling deelgeneem het, het gemeen dat die onderwysowerhede moet oorweeg om skole weer te sluit. “Die SAOU eis allermins dat skole summier vir ŉ onbepaalde tydperk gesluit moet word. Die besluit om skole te sluit met spesifieke verwysing na die tydstip en duur moet gebaseer wees op objektiewe wetenskaplike en mediese advies en die uitsluitlike oogmerk moet wees om te bepaal wat in die beste belang van leerders en onderwyspersoneel se gesondheid en lewens sal wees,” het Klopper gesê. (Argieffoto) Die DA het vandeesweek gesê miljoene ander staatsdienswerkers en ander werkers het reeds onder moeilike omstandighede teruggekeer werk toe en dat daar nie ŉ spesiale bedeling vir onderwysers kan wees nie. Volgens die DA staar die moontlikheid van infeksie elke dag die land se werksmag in die gesig en moet hulle die gesondheid- en veiligheidsmaatreëls, asook hul kollegas se angstigheid én die kans dat die werkplek vir ontsmetting gesluit kan word, elke dag hanteer. Klopper sê die vakbond verwerp die aantyging dat onderwysvakbonde op spesiale bevoorregting aanspraak maak. “Die SAOU bepleit allermins ŉ spesiale en bevoordeelde bedeling vir opvoeders. Dit moet verreken word dat opvoeders elke dag werk huis toe neem, voorbereiding doen, toetse, vraestelle en werkboeke by die huis merk. Opvoeders werk dikwels oor naweke en gedurende skoolvakansies sonder enige addisionele vergoeding. Ander amptenare doen dit allermins,” het hy gesê. Volgens die SAOU word sy besluit oor die moontlike sluiting van skole onder meer gegrond op die mandaat van sy lede, die stygende infeksiekoers, die verontagsaming van veiligheidsmaatreëls, nuwe wetenskaplike bevindings wat wys Covid-19 kan ook deur luginfeksie geskied en die feit dat daar nie ŉ te hoë premie op die lewe en gesondheid van leerders en personeel geplaas kan word nie. Klopper sê die vakbond is ook bewus dat daar ŉ direkte verband is tussen leerders se skoolbywoning en die betaling van skoolgeld. “Skole is nie soos sake-ondernemings wat in buitengewone omstandighede kan sluit om koste te bespaar nie. Die skool as entiteit moet aanhou funksioneer te midde van toenemend uitdagende omstandighede. Die SAOU is besig met ŉ voorlegging aan die minister van basiese onderwys om ŉ spesiale Covid-19-finansieringspakket vir skole te bewillig. “Ouers word baie ernstig versoek om nie die betaling van skoolgelde te staak nie.” Hy sê die SAOU het ook kennis geneem van onderwysowerhede se dreigement dat indien skole sluit, ŉ beleid van “geen werk, geen betaling” oorweeg kan word. Volgens Klopper moet ŉ besluit oor die sluiting van skole op grond van objektiewe mediese en wetenskaplike advies gedoen word. “As skole dan sluit, is dit ingevolge die Wet op Nasionale Rampbestuur en sal die werkgewer verplig wees om die betaling van alle werknemers voort te sit.”